- Men de måtte sgu indrømme, at de havde taget fejl. Og at jeg godt kunne arbejde. Det var lidt fedt, siger Sandra Jørgensen.

Siden kom hun til en anden mester, der ansatte hende den dag, hun var udlært, og hun er rigtig glad for sit arbejde, hvor hun har en fast makker, der lytter og også lærer af hende.

- Jeg er meget glad for mit valg. Det er det bedste, jeg har gjort, siger Sandra Jørgensen.

Kvinder møder modgang i håndværksfag

Sandra Jørgensens historie er endt lykkeligt, men modgangen, hun fortæller om, er ikke enestående.

Der er nogle fordomme om, hvad pigerne kan - også på skolerne, så de skal knokle dobbelt så hårdt for at bevise deres værd. Nina Groes, Boss Ladies.

Kvinderne slås ofte med ensomhed, præstationspres og en tone, der kan være barsk, lyder det fra Nina Groes, der står i spidsen for initiativet Boss Ladies, der arbejder for at få flere kvinder til at vælge håndværksfagene.

- Pigerne oplever sig ofte som et fremmedelement (på arbejdspladsen, red.). Der er nogle fordomme om, hvad pigerne kan - også på skolerne, så de skal knokle dobbelt så hårdt for at bevise deres værd.

Ifølge Nina Groes kan skolerne gøre meget for, at en uddannelse som håndværker bliver mere attraktiv for de unge kvinder.

- Det kan være alt fra gode omklædningsfaciliteter til fællesskabsaktiviteter og kontaktpersoner, som de unge kvinder kan henvende sig til, hvis man har oplevet noget ubehageligt.

Erhvervsskole målretter undervisning mod kvinder

Erhvervsskolerne er da også ved at erkende, at de skal anstrenge sig for at blive bedre til at tage imod kvinderne og sikre, at de får et lige så godt forløb som mændene, mener Nina Groes.

I samarbejde med Boss Ladies har en række sjællandske erhvervsskoler holdt kurser for lærerne, så de er bedre rustede til at leve op til kvindernes forventninger.